केरल में कोविड-19 के 8,850 नए मामले, RT PCR जांच दर सीमित करने का सरकारी आदेश रद्द
अदातल ने राज्य सरकार का वह निर्देश भी रद्द कर दिया जिसमें कहा गया था कि सरकार द्वारा निर्धारित दर से अधिक वसूल करने वालों के खिलाफ आपराधिक मामला दर्ज किये जायें।
तिरुवनंतपुरम: केरल में सोमवार को कोविड-19 के 8,850 नए मामले सामने आए और 149 लोगों की मौत हो गई। इसके साथ ही राज्य में कोरोना वायरस के कुल संक्रमितों की संख्या बढ़कर 47,29,083 और मृतकों की संख्या बढ़कर 25,526 हो गई। एक आधिकारिक प्रेस विज्ञप्ति के अनुसार, रविवार से 17,007 मरीज संक्रमण मुक्त हुए हैं, जिसके बाद स्वस्थ हुए लोगों की कुल संख्या बढ़कर 45,74,206 हो गई। यहां अब 1,28,736 मरीजों का उपचार चल रहा है। राज्य में संक्रमण के सबसे ज्यादा 1,134 नए मामले तिरुवनंतपुरम जिले से सामने आए। इसके बाद त्रिशूर से 1,077 और एर्नाकुलम से 920 मामले सामने आए। इस बीच केरल हाईकोर्ट ने प्रदेश में कार्यरत निजी प्रयोगशालाओं में आरटीपीसीआर जांच की अधिकतम दर 500 रुपये करने का राज्य सरकार का निर्देश सोमवार को रद्द कर दिया। न्यायमूर्ति टी आर रवि की एकल पीठ ने राज्य सरकार को खून की जांच करने वाली निजी प्रयोगशालाओं के मालिकों के साथ चर्चा कर नयी दरें तय करने का निर्देश दिया।अदातल ने राज्य सरकार का वह निर्देश भी रद्द कर दिया जिसमें कहा गया था कि सरकार द्वारा निर्धारित दर से अधिक वसूल करने वालों के खिलाफ आपराधिक मामला दर्ज किये जायें। अदालत राज्य सरकार के 30 अप्रैल के निर्णय को चुनौती देने वाली कुछ निजी लैब मालिकों की याचिकाओं पर सुनवाई कर रही थी।प्रदेश सरकार ने 30 अप्रैल को आरटीपीसीआर जांच की दर 1700 रुपये से घटा कर 500 रुपये कर दिया था। सरकार ने आठ जुलाई को अदालत को यह बताया था कि इसने जांच की दर 500 रुपये इसलिये निर्धारित की है क्योंकि केरल मेडिकल सर्विसेज कार्पोरेशन इस नतीजे पर पहुंचा है कि स्थिर और मोबाइल लैब में प्रति आरटीपीसीआर जांच का खर्च 448.20 रुपये है।